Қазақстан Республикасы

Үкіметінің

2025 жылғы « » қыркүйектегі

№ қаулысына

1-қосымша

**Уәкілетті мемлекеттік органдардың жетекшілік ететін салалар бойынша салықтық жеңілдік беру (ұзарту) қажеттілігінің негіздемесін салық саясаты саласындағы уәкілетті органға жіберу қағидалары**

**1-тарау. Жалпы ережелер**

1. Осы Уәкілетті мемлекеттік органдардың жетекшілік ететін салалар бойынша салықтық жеңілдік беру (ұзарту) қажеттілігінің негіздемесін салық саясаты саласындағы уәкілетті органға жіберу қағидалары (бұдан әрі – Қағидалар) Қазақстан Республикасының Салық кодексінің 34-бабы 4-тармағына сәйкес әзірленді және уәкілетті мемлекеттік органдардың жетекшілік ететін салалар бойынша салықтық жеңілдік беру (ұзарту) қажеттілігінің негіздемесін салық саясаты саласындағы уәкілетті органға (бұдан әрі – уәкілетті орган) жіберу тәртібін айқындайды.
2. Осы Қағидаларда мынадай ұғымдар пайдаланылады:

1) салықтық жеңілдік – салық төлеушілерге Қазақстан Республикасы салық заңнамасының нормаларына сәйкес мөлшерлемені төмендету, салық салынатын базадан бір немесе бірнеше салықтарды төлеуден толық босату, шегерімдер, түзетулер түрінде берілген артықшылық.

2) салықтық шығыстар – Қазақстан Республикасының Салық кодексіне сәйкес салық төлеушілерге берілетін салықтық жеңілдіктер;

3) мерзімді жеңілдіктер –алдын ала белгіленген, белгілі бір мерзімге берілетін салықтық жеңілдіктер;

4) мерзімсіз жеңілдіктер – қолданылу мерзімі шектелмей берілетін салықтық жеңілдіктер;

5) уәкілетті мемлекеттік органдар – салық органдары мен жергілікті атқарушы органдарды қоспағанда, жекелеген салада немесе мемлекеттік басқару саласында басшылықты, оның ішінде бюджетке төленетін басқа да міндетті төлемдерді есептеуді және (немесе) жинауды жүзеге асыратын Қазақстан Республикасының мемлекеттік органдары;

6) бюджетті атқару жөніндегі уәкілетті орган – салықтар мен басқа да міндетті төлемдердің бюджетке түсуін қамтамасыз ету саласында басшылықты жүзеге асыратын мемлекеттік орган;

7) монополияға қарсы орган – тікелей Қазақстан Республикасы Президентіне бағынатын және есеп беретін, бәсекелестікті қорғау және монополистік қызметті шектеу саласында басшылықты, мемлекеттік монополия саласына жатқызылған қызметті бақылауды және реттеуді, сондай-ақ тауарлық биржалар саласындағы қызметті мемлекеттік бақылауды мен лицензиялауды жүзеге асыратын мемлекеттік орган.

**2-тарау. Уәкілетті мемлекеттік органдардың жетекшілік ететін салалар бойынша салықтық жеңілдік беру (ұзарту) қажеттілігінің негіздемесін салық саясаты саласындағы уәкілетті органға жіберутәртібі**

1. Уәкілетті мемлекеттік органдар жетекшілік ететін салалар бойынша салықтық жеңілдік беру (ұзарту) қажеттілігінің негіздемелерін салық саясаты саласындағы уәкілетті органға жібереді.
2. Осы Қағидалардың 5-тармағында көзделген өлшемшарттарға сәйкес салықтық жеңілдік беру (ұзарту) қажеттілігінің негіздемелері мынадай ақпаратты :

1) саланың ағымдағы жай-күйін сипаттау, сондай-ақ ұсынылып отырған салықтық жеңілдіктің мақсаттары мен күтілетін әсері;

2) мәлімделген мақсаттарға қол жеткізу мерзімдері;

3) ұқсас қолдау шараларын қолданудың халықаралық тәжірибесі;

4) салықтық жеңілдікті беру мерзімі (мерзімді немесе мерзімсіз);

5) қолданыстағы қолдау шараларын, жетекшілік ететін саланың салықтық жеңілдіктерін, бәсекелестікке теріс әсер ету тәуекелдерін талдау;

6) қаржы-экономикалық модельді (бюджеттік шығындарды есептеуді, ішкі кірістілік нормасы, таза келтірілген құны, еңбекақы төлеу қорына жұмсалатын шығыстар көрсеткіштері, әлеуметтік маңызы бар тауарлардың, жұмыстардың, қызметтердің баға белгілеуіне әсері, экспорттық кірістің көлемі, тауарларды сату көлемі, жеңілдіктерді пайдаланушылардың саны, жалпы ішкі өнімге үлесі ескеріле отырып) қамтиды.

1. Ұсынылған негіздемелерді қарау кезінде мыналар:

1) салықтық шағыстардың мөлшері, саланың даму басымдықтары немесе көрсеткіштері;

2) мәлімделген мақсаттардың мемлекеттің жүргізіліп жатқан әлеуметтік-экономикалық саясатына сәйкестігі;

3) салықтық жеңілдікке деген сұраныс (жеңілдік құқығын пайдаланған салық төлеушілер санының барлық салық төлеушілер санымен арақатынасы) негізгі өлшемшарттар болып табылады.

1. Уәкілетті мемлекеттік органдар уәкілетті органға жүгінген кезде монополияға қарсы орган берген Қазақстан Республикасының бәсекелестікті қорғау саласындағы заңнамасына сәйкестігі тұрғысындағы қорытындыны және бюджетті атқару жөніндегі орталық уәкілетті орган берген қорытындыны ұсынады.
2. Уәкілетті орган салықтық жеңілдікті беру (ұзарту) қажеттілігінің негіздемелерін олар түскен сәттен бастап 20 (жиырма) жұмыс күні ішінде қарайды.
3. Егер осы Қағидалардың 4-тармағында көрсетілген ақпарат толық ұсынылмаса, уәкілетті орган 3 (үш) жұмыс күні ішінде ақпаратты пысықтау қажеттігі туралы хабарлама беріп, уәкілетті мемлекеттік органға пысықтауға жібереді.

Пысықтау осы Қағидалардың 4-тармағында белгіленген қажетті ақпаратты ұсынуды қамтиды және оған 2 (екі) реттен артық жол берілмейді. Әр пысықтауды уәкілетті мемлекеттік орган 20 (жиырма) жұмыс күні ішінде жүзеге асырады.

1. Жетекшілік ететін салалар бойынша салықтық жеңілдікті беру (ұзарту) қажеттілігінің негіздемесін қарау қорытындысы бойынша уәкілетті орган алынған ақпарат негізінде салықтық жеңілдікті берудің (ұзартудың) орындылығы/орынсыздығы туралы уәкілетті мемлекеттік органға хабарлайды.

Қазақстан Республикасы

Үкіметінің

2025 жылғы « » қыркүйектегі

№ қаулысына

2-қосымша

**Салықтық жеңілдіктерді қолданудың әлеуметтік-экономикалық мақсаттарына қол жеткізу өлшемшарттары мен оларды белгілеу тәртібі**

**1-тарау. Жалпы ережелер**

1. Осы салықтық жеңілдіктерді қолданудың әлеуметтік-экономикалық мақсаттарына қол жеткізу өлшемшарттары мен оларды белгілеу тәртібі Қазақстан Республикасының Салық кодексі 34-бабының 7-тармағына сәйкес әзірленген және салықтық жеңілдіктерді қолданудың әлеуметтік-экономикалық мақсаттарына қол жеткізу өлшемшарттарын белгілеу тәртібін айқындайды.

2. Өлшемшарттар салық саясаты саласындағы уәкілетті органға салықтық жеңілдікті енгізу кезінде мәлімделген әлеуметтік-экономикалық мақсаттарды, сондай-ақ оның бюджетке әсерін ескере отырып, бағалауға арналған.

**2-тарау. Салықтық жеңілдіктерді қолданудың әлеуметтік-экономикалық мақсаттарына қол жеткізу өлшемшарттары**

3. Әлеуметтік-экономикалық мақсаттарға қол жеткізу өлшемшарттары мыналарды:

1) бюджеттік тиімділікті;

2) жұмыс орындарын құруды және сақтап қалуды;

3) өндіріс пен экспорттың өсуін;

4)  инвестициялардың салықтық жеңілдіктерге арақатынасын;

5) инновациялылығы мен технологиялық дамуын қамтиды.

4. Салықтық жеңілдік оның қолданылу мерзімі ішінде белгіленген 5 (бес) өлшемшарттың кемінде 4 (төртеуіне), міндетті түрде жұмыс орындарын құру және сақтап қалу өлшемшартына қол жеткізуді қоса алғанда, қол жеткізілген жағдайда, әлеуметтік-экономикалық мақсаттарға қол жеткізілген деп танылады.

**3-тарау. Салықтық жеңілдіктерді қолданудың әлеуметтік-экономикалық мақсаттарына қол жеткізу өлшемшарттарын белгілеу тәртібі**

5. Салықтық жеңілдіктердің бюджеттік тиімділігі деп салықтық шығыстарының және жеңілдікті қолдану нәтижесінде алынған қосымша салық және бюджетке түсетін басқа да түсімдердің арақатынасы түсініледі.

Есептеу бюджетті атқару жөніндегі уәкілетті органның деректері негізінде жүзеге асырылады.

6. Жұмыс орындарын құру және сақтап қалу салықтық жеңілдіктерді қолданатын ұйымдардағы жұмыспен қамтылғандар санының оны қолданылуын бастауға дейінгі деңгеймен салыстырғанда өсуі немесе сол деңгейде сақталуы ретінде айқындалады.

Жеңілдік бастапқы деңгеймен салыстырғанда жұмыс орындарының саны кемінде 10 %-ға артқан жағдайда не бастапқы жұмыс орындарының саны сақталған жағдайда, орташа жалақы деңгейі 30 %-ға ұлғайған шартпен тиімді деп танылады.

7. Өндіріс пен экспорттың өсуі салықтық жеңілдікті қолданатын ұйымдардың оны енгізгенге дейінгі деңгеймен салыстырғанда өндірістік өнім (жұмыстар, қызметтер) және/немесе экспорттық жеткізілімдер көлемінің ұлғаюы ретінде айқындалады.

Жеңілдік өндіріс көлемі құндық мәнде жылына кемінде 5 %-ға артқан немесе экспорттық өнімнің жалпы сату көлеміндегі үлесі кемінде 10 %-ға жетіп, жеңілдік қолданылатын барлық кезең ішінде көрсетілген деңгейде сақталса, әлеуметтік-экономикалық мақсаттарға қол жеткізілген деп танылады.

Көрсеткіштерді есептеу мемлекеттік статистика органының деректері негізінде жүргізіледі.

8. Инвестициялық белсенділік салықтық жеңілдікті пайдаланатын кәсіпорындардың негізгі капиталға салынған инвестициялар көлемінің ұлғаюы ретінде айқындалады. Тартылған инвестициялардың көлемі салықтық шығыстарының әрбір 1 теңгесіне кемінде 3 теңгені құрауы тиіс.

9. Инновациялылық пен технологиялық дамуы қосылған құны жоғары өнім үлесін ұлғайту және жеңілдікті қолданатын кәсіпорындардың жаңа технологияларды енгізуі ретінде айқындалады.

Жеңілдік ғылыми-зерттеу және тәжірибелік-конструкторлық жұмыстарының шығыстары кірістен кемінде 1 %-ды құраса немесе жоғары қосылған құнмен өнім шығару көлемі жылына кемінде   
5 %-ға артса, әлеуметтік-экономикалық мақсаттарға қол жеткізілген деп танылады.

10. Әлеуметтік-экономикалық мақсаттарға қол жеткізу өлшемшарттары үш жыл мерзімге белгіленеді.

11. Әлеуметтік-экономикалық мақсаттарға қол жеткізу өлшемшарттары экономикалық конъюнктурадағы өзгерістер мен салық саясатының басымдықтары ескеріле отырып қайта қаралады.